stanford-oval/wikipedia huggingface dataset:
מירי רגב
קריירה פוליטית > שרת התחבורה בממשלת ישראל ה-37

לאחר הבחירות לכנסת העשרים וחמש מונתה רגב לשרת התחבורה והבטיחות בדרכים בממשלת ישראל השלושים ושבע והתפטרה מהכנסת במסגרת החוק הנורווגי. בנוסף קיבלה רגב שוב את האחריות על טקס הדלקת המשואות.
בפברואר 2023, למרות העומסים בעקבות המחאה נגד הרפורמה המשפטית, סירבה לאפשר לרכבת ישראל לתגבר את הרכבות לירושלים.
בינואר 2023, עם כניסתה לתפקיד, טענה רגב כי נתיבי התחבורה הציבורית בכבישים מהירים, שהוקמו בידי קודמיה בתפקיד, מירב מיכאלי וישראל כץ, ריקים רוב הזמן ושצריך לבטל אותם, וזאת למרות התנגדות משרד האוצר בטענה שהחלטה תגרום לנזק כספי של מיליארדי שקלים. היא הודיעה על ביטול אכיפה בנתיב פלוס בכביש החוף, ושינתה את הנהלים ב"נתיב פלוס" בכביש 1 לירושלים כך שתותר תנועת כלי רכב עם שני נוסעים, במקום שלושה קודם לכן. באותה שנה, מינתה את פעיל הליכוד משה בן זקן למנכ"ל משרד התחבורה, חצי שנה לאחר שוועדת המינויים של נציבות שירות המדינה, בהרכב שונה, שללה את המינוי מפאת חוסר ניסיונו הרלוונטי לתפקיד. בנוסף, מינתה את עו"ד עינב אבוחצירה, בתו של פעיל ליכוד, לממלאת מקום היועמ"ש בנתיבי ישראל, אף שהיו מועמדים מנוסים ובכירים מאבוחצירה. זאת, לאחר שרשות החברות ביטלה את מינוי הפוקד לליכוד אלעד ברדוגו לאותו תפקיד בשל פגמים חמורים בתהליך האיתור.
ב-20 באפריל 2023 אישרה הממשלה הצעה של רגב לפיה יושקעו מאות מיליוני שקלים בשורה של פרויקטים תחבורתיים בשדרות וביישובי עוטף עזה, אך התוכנית לא יצאה לפועל.
במאי 2023 הודיע מנכ"ל רכבת ישראל, מיכה מייקסנר, על עזיבתו, לאחר כמה ניסיונות מצידה להדחתו, זאת, על פי פרסומים בתקשורת, בעקבות התנגדותו למינויים פוליטיים.
כנגד מדיניותה נמתחה ביקורת רבה בשל הפגיעה בנת"צים, ביטול התחבורה הציבורית במלחמה וחוסר קידום פרויקט הרכבת התחתית בגוש דן. ח"כ בועז טופורובסקי התפטר מראשות ועדת המשנה לבטיחות בדרכים לאחר שמשרד התחבורה לא התייחס לעבודתו.
ב-7 באוקטובר 2023 הוביל חמאס מתקפת פתע נגד יעדים צבאיים ואזרחיים בדרום ישראל. בתה של רגב, מיכל, הייתה בין ניצולי הטבח בפסטיבל נובה ותפסה מחסה בעיר באר שבע לאחר שרכבה נורה. התחבורה הציבורית החלה לפעול שעות ארוכות לאחר ההודעה על גיוס מילואים, והמידע שעבר לגביה היה מעורפל, כך שבמשך שעות ארוכות חיילים שנדרשו להגיע בדחיפות ליישובים המותקפים ולבסיסים נאלצו לחפש טרמפים. רגב ספגה ביקורת גם על כך שלא הפעילה באופן מלא את חברת "אל על" בשבת (באמצעות "מניית הזהב" של המדינה), לצורך הבאת נוסעים ומטענים במסגרת מצב החירום. במהלך מלחמת חרבות ברזל עוררה רגב סערה ציבורית בהחלטתה להפסיק את התחבורה הציבורית בשבת. טענתה כי הדרישה הגיעה ממשרד הביטחון התבררה כלא נכונה. טיסותיה הרבות של רגב לחו"ל בזמן המלחמה עוררו ביקורת ציבורית וכן מצד בכירים בממשלה.
ב-5 בנובמבר ניסה להיכנס לקיבוץ בארי, אך הניצולים מן הטבח חסמו את כניסתה. בתגובה רגב איימה "אתם תהיו הקיבוץ האחרון שישוקם". באוגוסט 2024 הסמיכה הממשלה את רגב להיות אחראית גם על טקס הזיכרון לטבח בשבעה באוקטובר באותה השנה. ההחלטה עוררה ביקורת בקרב חלקים בציבור הישראלי, כולל הודעה של מספר קיבוצים בעוטף עזה שיחרימו את הטקס בהובלתה.
קריירה פוליטית > תחקיר "המקור" והחקירה הפלילית

במאי 2024 שודר בערוץ 13 תחקיר "המקור" של רביב דרוקר על תפקודה כשרת התחבורה. לפי התחקיר רגב עסקה זמן מועט בענייני המשרד, והקדישה את עיקר זמנה לפעילות פוליטית פנימית של הליכוד, במטרה להגדיל את מספר בוחריה בפריימריז. היא ניהלה רישום של בכירים בשלטון המקומי, שדורגו לפי פוטנציאל מצביעי פריימריז שיוכלו לגייס עבורה, ועל בסיס רישום זה נתנה מענה בענייני תחבורה. על פי התחקיר רגב פעלה בניגוד להמלצות המקצועיות, ונתנה יחס בלתי ענייני, מפלה ואף מסכן חיים, בהתאם לפוטנציאל גיוס הקולות עבורה. בנוסף, ניצלה תקני העסקה ליועצים מקצועיים לשם מינוי יועצים פוליטיים. התחקיר התבסס על עדות וחומרים שהעביר ראש המטה שלה שפרש, יונתן יהוסף, ועל ראיונות עם ראשי רשויות. רגב הגיבה כי דרוקר ניצל את מצבו הבריאותי של יהוסף. בהמשך, הגישה רגב תלונה במשטרה נגד יהוסף, בטענה כי גנב וזייף מסמכים.
ב-10 ביוני משטרת ישראל הודיעה על פתיחת חקירה בחשד למרמה והפרת אמונים ופשטה על משרדה של רגב. רגב ניסתה למנוע מהשוטרים לקחת מסמכים בטענה שיש לה חסינות, ואף עתרה לבית המשפט בנושא זה, אך עתירותיה נדחו בשלוש ערכאות. חוקרי להב 433 לקחו בפשיטה מסמכים ומחשבים, וצפויים לזמן את המעורבים לחקירה.
ג'יי קיי רולינג

| --- | --- |

רולינג, 2010
 לידה:  31 ביולי 1965 (בת 59) ייט, הממלכה המאוחדת 
 שם לידה:  Joanne Rowling 
 מדינה:  אנגליה אנגליה, הממלכה המאוחדת הממלכה המאוחדת
 מקום מגורים:  Killiechassie House, קנזינגטון 
 שם עט:  Robert Galbraith, J. K. Rowling 
 עיסוק:  סופרת, פילנתרופית
 מקום לימודים:  Wyedean School, אוניברסיטת אקסטר 
 שפות היצירה:  אנגלית, אנגלית בריטית 
 סוגה:  קומדיה טראגית, רומן פשע, פנטזיה 
 זרם ספרותי:  gender-critical feminism 
 יצירות בולטות:  ספרי סדרת הארי פוטר, והמחזות הנלווים לו
 תקופת הפעילות:  מ-1997 
 הושפעה מ:  ג'ורג' אליוט, ט. ה. וייט, סטיבן קינג, ג'רום דייוויד סלינג'ר, ג'סיקה מיטפורד, סילביה פלאת', Elizabeth Goudge, לויד אלכסנדר, ג. ק. צ'סטרטון, אדית נסביט, אמילי ברונטה, ק. ס. לואיס 
 בן זוג:  חורחה ארנטס מ-1992 עד 1995
 צאצאים:  Jessica Isabel Rowling Arantes 
 מספר צאצאים:  3 
 פרסים והוקרה:  Prijs van de Jonge Jury (2002)  פרס חבר השופטים לספרות נוער של CPNB (2002)  Children's bookshop prize (1999)  Hotze de Roos Prize (2002)  פרס הקוראים לספר ההולנדי (2001)  דוקטור לשם כבוד מאוניברסיטת אברדין (7 ביולי 2006)  דוקטור לשם כבוד מאוניברסיטת נפייר אדינבורו (נובמבר 2000)  דוקטור לשם כבוד מאוניברסיטת אדינבורו (8 ביולי 2004)  דוקטור לשם כבוד מאוניברסיטת הרווארד (5 ביוני 2008)  דוקטור של כבוד מאוניברסיטת סנט אנדרוז (7 בפברואר 2000)  פרס גפן (2008)  עמית החברה המלכותית של אדינבורו (2002)  פרס אנדרה נורטון (2007)  פרסי נסיכת אסטוריאס להסכמה (2003)  פרס הספרות של האנס כריסטיאן אנדרסן (2010)  דוקטור לשם כבוד מאוניברסיטת אקסטר (15 ביולי 2000)  פרס ספר הילדים של נסטלה (1997)  פרס ספר הילדים של נסטלה (1999)  פרס ספר הילדים של נסטלה (1998)  פרס הוגו לרומן הטוב ביותר (2001)  פרס לוקוס לנובלת פנטזיה (2000)  פרס אנתוני (2004)  אבירה בלגיון הצרפתי  מסדר החיוך  קצינה במסדר האימפריה הבריטית  עמית החברה המלכותית לספרות  פרס ג'יימס ג'ויס  עמית כבוד  פרס לספרות ילדים  בפסקה זו 2 רשומות נוספות שטרם תורגמו 
 www.jkrowling.com
 חתימה:   
 
ג'ואן רולינג CH ‏OBE ‏FRSL  (באנגלית: Joanne Rowling; נולדה ב-31 ביולי 1965), המוכרת בשם העט ג'יי. קיי. רולינג (J.K. Rowling), היא סופרת ופילנתרופית בריטית ילידת-אנגליה, מחברת סדרת הספרים הנמכרת ביותר ברחבי תבל – "הארי פוטר". בזכות ספריה הפכה רולינג לאחת הנשים העשירות בבריטניה, ועל פי מגזין "פורבס" היא האדם הראשון בעולם שהפך למיליארדר מכתיבת ספרים.
הסדרה והיא זכו להצלחה חריגה בגודלה ברחבי העולם ביחס לרבי מכר אחרים שקדמו לסדרה; היא תורגמה ל-79 שפות, זכתה בפרסים רבים ומכרה מעל 500 מיליון עותקים. כל ספרי "הארי פוטר" עובדו לקולנוע כסדרת סרטי "הארי פוטר", ואף יצאה סדרת סרטי המשך ("חיות הפלא והיכן למצוא אותן", "חיות הפלא: הפשעים של גרינדלוולד" ו"חיות הפלא: הסודות של דמבלדור") שאת תסריטיה כתבה רולינג ושתיארו את עולם הקוסמים שקדם להארי פוטר. סדרת הסרטים הייתה המצליחה ביותר בתולדות הקולנוע מבחינת הכנסות ממכירת כרטיסים, עד שהיקום הקולנועי של מארוול תפס את מקומה.
באפריל 2013 פרסמה את ספר הביכורים שלה "קריאת הקוקייה", תחת שם העט רוברט גלבריית' (Robert Galbraith). בסך הכל פרסמה שישה ספרים תחת שם זה בסדרת הספרים "קורמורן סטרייק".
ראשית חייה

ג'ואן רולינג נולדה בגלוסטרשייר שבאנגליה. אביה אנגלי ואימה ממוצא סקוטי וצרפתי. כילדה, אהבה רולינג לכתוב סיפורי פנטזיה שאותם נהגה להקריא לאחותה. היא למדה לימודים קלאסיים וצרפתית באוניברסיטת אקסטר. לאחר שנת לימודים בפריז שבצרפת עברה רולינג בחזרה לאנגליה והתגוררה בלונדון, שם עבדה כחוקרת וכמזכירה דו-לשונית בארגון זכויות האדם "אמנסטי".
הרעיון לסיפורי "הארי פוטר" צץ לו בדמיונה בעת נסיעתה ברכבת ממנצ'סטר ללונדון. בראיון שנתנה לעיתון, היא סיפרה שבשנת 1990 היא חזרה ללונדון ברכבת שהתעכבה ממנצ'סטר ותוך כדי הנסיעה נרקם במוחה הסיפור השלם של הארי פוטר ובית הספר לקסמים. לצערה, היא שכחה להביא איתה כלי כתיבה, ורק כשהגיעה לאחר 4 שעות לביתה, היא העלתה על דף במחברת את ראשי הפרקים של כל העלילה. כבר אז החליטה שהספר יכיל 7 כרכים, כרך לכל שנת לימוד בבית הספר ושם גיבורו יהיה הארי פוטר. "הארי" היה השם האהוב עליה לבנים ומשפחת "פוטר" התגוררה בשכנות לביתה כשהייתה בת 7.
בדצמבר אותה השנה, נפטרה אמה בגיל צעיר ממחלת הטרשת נפוצה, לאחר 10 שנות מאבק במחלה. היא סיפרה שמות אמה השפיע מאוד על הכתיבה שלה.
רולינג עברה לפורטו, פורטוגל ושימשה שם כמורה לאנגלית. לאחר שנה וחצי בפורטו, פגשה את עיתונאי הטלוויזיה הפורטוגלי חורחה ארנטס בבר, וגילתה שהם חולקים עניין בסופרת ג'יין אוסטן. הם נישאו ב-16 באוקטובר 1992, ובתם נולדה ב-27 ביולי 1993 בפורטוגל.
בני הזוג נפרדו ב-17 בנובמבר 1993. בדצמבר 1993, עם שלושה פרקים של "הארי פוטר" במזוודה, רולינג ובתה עברו לאדינבורו, סקוטלנד, על מנת לגור בסמוך לאחותה של רולינג.
שבע שנים לאחר שסיימה את לימודיה באוניברסיטה, רולינג ראתה את עצמה ככישלון. נישואיה נכשלו, והיא הייתה מובטלת עם תינוקת. היא תיארה את כישלונה כ"משחרר", כשבעיניה, הוא זה שאפשר לה להתמקד בכתיבה. במהלך תקופה זו אובחנה עם דיכאון קליני ושקלה להתאבד. הדיכאון נתן לה השראה לדמויות המכונות סוהרסנים, יצורים מוצצי נשמה שהופיעו החל מהספר השלישי. רולינג פנתה בבקשה לסיוע מרשויות הרווחה ותיארה את מעמדה הכלכלי כ"ענייה ככל שניתן להיות בבריטניה המודרנית, מבלי להיות חסרת בית".
רולינג נותרה מיואשת לאחר שבעלה המנוכר הגיע לסקוטלנד, על מנת לחפש גם אותה וגם את בתם. היא השיגה צו הרחקה, וארנטס חזר לפורטוגל. באוגוסט 1994 הגישה רולינג בקשה לגירושין. באוגוסט 1995 החלה לקחת חלק בקורס להכשרת מורים בבית הספר לחינוך של בית מוריי באוניברסיטת אדינבורו, לאחר שסיימה את הרומן הראשון שלה.
ספרי הארי פוטר

בהיותה מובטלת המטפלת בתינוקת, התפרנסה רולינג מקצבת רווחה. את הזמן היא ניצלה להשלמת ספרה הראשון שאותו כתבה בבתי קפה. לדבריה, היא כתבה בבתי קפה בשל האווירה בהם, והעובדה שהדרך היחידה להשקיט את בתה התינוקת הייתה טיולים ממושכים בעגלה ברחבי העיר. מאחר שלאחותה וגיסה היה בית קפה בבעלותם בקרבת מקום, יכלה רולינג לשבת שם במשך שעות, כשעגלת בתה הישנה לצדה ולכתוב.
הסוכן הספרותי הראשון שאליו שלחה רולינג את כתב היד החזיר לה מכתב דחייה קצר, והיא שלחה את הספר לסוכנות "Christopher Little Literary Agency" (אנ') שלא נהגה להוציא ספרי נוער. בעקבות המלצת המזכירה, בריוני אוונס, לקח הסוכן כריסטופר את כתב היד לביתו ולמחרת הודיע שהחליט לטפל בהוצאת הספר.
12 הוצאות לאור דחו את כתב היד, כולל הוצאת פינגווין, עד אשר הגיע להוצאת בלומסברי שפתחה זה מקרוב מחלקה של ספרי ילדים.
תמורת כתב היד של "הארי פוטר ואבן החכמים" קיבלה רולינג סכום של 1,275 ליש"ט, שהיה עבורה סכום גבוה במיוחד. בארוחת הצהריים שבה סיכמו את העסקה המוצלחת, בארי קאנינגהם, העורך של הוצאת בלומסברי, יעץ לרולינג לחפש עבודה קבועה כי "אף פעם לא תרוויחי כסף מהספרים האלה" – משפט שהיא מרבה לצטט בהומור. זמן קצר אחרי החתימה, קיבלה רולינג מענק של 8,000 ליש"ט ממועצת האמנות הסקוטית.
הספר יצא לאור ב-26 ביוני 1997 בכריכה רכה ובכריכה קשה. הוא הודפס באלף עותקים, שחציים נשלחו לספריות (בחלוף הזמן, כל עותק כזה שווה כ־20 אלף ליש"ט). בתחילת 1998 נמכרו זכויות הספר במכירה פומבית להוצאה אמריקנית תמורת 105,000 דולר. תוכנו של הספר וסיפורה של המחברת שחיה מקצבת רווחה, שבו את דמיונו של הקהל האמריקני.
השם ג'יי. קיי. (J.K.‎) רולינג נכתב על כריכות ספריה, מאחר שהמו"ל הביע חשש כי נערים לא יאהבו לקרוא ספר שנכתב בידי אישה. היא הוסיפה את האות K על שם סבתה – קת'לין, אף על פי שאינו חלק משמה.
במהלך 10 השנים הבאות הוציאה ג'יי קיי רולינג שישה ספרים נוספים בסדרת "הארי פוטר" שהפכו לרבי מכר בארצות רבות. כל ספר בסדרה נמכר במספר רב יותר של עותקים בהשוואה לקודמיו. תורים ארוכים של קוראים המכורים לסדרה ציפו למכירה של כל כרך חדש כשזה יצא, החל מהספר הרביעי בסדרה.
הספר השביעי בסדרת "הארי פוטר", שאותו סיימה לכתוב ב-11 בינואר 2007, יצא לאור בכל העולם בו זמנית ב-21 ביולי 2007 באותה שעה.
אחרי סדרת הארי פוטר

רולינג נמצאת במקום השלושה עשר ברשימת הנשים העשירות בבריטניה, ולפי הערכות הונה מתקרב למיליארד דולר. מגזין פורבס ציין שרולינג היא האדם הראשון שהפך למיליארדר מכתיבת ספרים.
ב-11 ביוני 2008 פרסמה רולינג באינטרנט את הסיפור הקצר "הארי פוטר - פריקוול". הסיפור מתאר את הרפתקאותיהם של ג'יימס פוטר וסיריוס בלק. הסיפור התרחש כשלוש שנים לפני לידתו של הארי פוטר אך אין לו משמעות באירועים שעתידים לבוא.
ב-27 בספטמבר 2012 יצא לאור הרומן למבוגרים "כיסא פנוי", וזכה לביקורות מעורבות.
החל מאפריל 2013 פרסמה רולינג שישה ספרים בסדרה הבלשית "קורמורן סטרייק" (ראו הרחבה להלן).
ב-26 ביוני 2015 הודיעה רולינג בציוץ בטוויטר על מחזה תיאטרון בשם הארי פוטר והילד המקולל אותו היא כותבת עם המחזאי והתסריטאי ג'ק ת'ורן. המחזה הודפס כספר ואף תורגם לעברית. הוא מוצג על הבמות בשני חלקים נפרדים, שכל אחד מהם אורך כשלוש שעות.
בנובמבר 2016 יצא לאקרנים הסרט "חיות הפלא והיכן למצוא אותן", המבוסס על ספרה של רולינג. הבכורה לסרט השני בסדרה, חיות הפלא: הפשעים של גרינדלוולד, התקיימה ב-16 בנובמבר 2018.
על הישגיה הספרותיים ופעילותה הפילנתרופית הוכתרה רולינג לחברה במסדר האימפריה הבריטית. ב־3 בפברואר 2009 קיבלה רולינג את אות לגיון הכבוד הצרפתי מידי נשיא צרפת באותו זמן, ניקולא סרקוזי.
אחרי סדרת הארי פוטר > סדרת קורמורן סטרייק

באפריל 2013 יצא לאור הספר "קריאת הקוקייה" שפורסם תחת שם העט רוברט גלבריית'. הספר היה הראשון בסדרת ספרים מסוגת ספרות בלשית שגיבוריה הם חוקר פרטי בשם קורמורן סטרייק ועוזרתו רובין אלקוט. ביולי 2013 אישרה רולינג שהיא כתבה את הספר, שזכה לתשבחות רבות. הספרים הבאים בסדרה פורסמו תחת אותו שם עט:
ביוני 2014 יצא לאור ספר המשך, "תולעת משי".
באוקטובר 2015 יצא לאור ספר שלישי בסדרה, "דרך הרשע".
בספטמבר 2018 יצא לאור ספר רביעי בסדרה, "לבן קטלני".
בספטמבר 2020 יצא לאור הספר החמישי בסדרה, "דם חם".
באוגוסט 2022 יצא לאור הספר השישי "לב שחור כמו דיו".
ארבעת הספרים הראשונים בסדרה עובדו לסדרת טלוויזיה בשם "סטרייק".
פעילות חברתית ופוליטית

לצד פעילותה כסופרת ובאמצעות ההון הרב שהרוויחה, רולינג עוסקת גם בנדבנות. רולינג תרמה הון רב למלחמה בטרשת נפוצה, לילדים מאושפזים, לתמיכה במשפחות חד-הוריות בסקוטלנד ולהקלת הרעב באפריקה; בין השאר תרמה למטרה זו רווחים מספרים נוספים, מלבד סדרת "הארי פוטר".
בשנת 2000 הקימה רולינג את נאמנות הצדקה Volant, המשתמשת בתקציבה השנתי של 5.1 מיליון ליש"ט למאבק בעוני ואי שוויון חברתי.
על פי המגזין "פורבס", רולינג היא האדם הראשון בעולם שהפך למיליארדר ממכירת ספרים, והמיליארדר הראשון בעולם שוויתר מרצון על הסטטוס כמיליארדר באמצעות תרומות נדבנות. ב־2019, הונה הוערך בכ־750 מיליון ליש"ט. באותה שנה תרמה רולינג כ־39 מיליון לירה שטרלינג לילדים, נשים, משפחות חד הוריות ונושאים בין־לאומיים שונים.
פעילות חברתית ופוליטית > תמיכתה בישראל ומאבקה באנטישמיות

באוקטובר 2015 חתמה רולינג, ביחד עם 150 אנשי רוח וסופרים בריטים, על עצומה ומכתב פומבי נגד חרם על ישראל. באפריל 2018, בעקבות התגברות האנטישמיות החדשה בבריטניה פרסמה רולינג מספר ציוצים בטוויטר שבהם הביעה תמיכה וסולידריות עם היהודים וקראה להיאבק באנטישמיות.
בספטמבר 2018 פורסם כי דמות-הנבל בספרה החדש "לבן קטלני", ג'ימי נייט, הוא פעיל שמאל רדיקלי שהאנטי-ציונות האובססיבית שלו הפכה לאנטישמיות. זוהי חלק ממחאתה של רולינג נגד האנטישמיות החדשה.
באוקטובר 2023, לאחר טבח שבעה באוקטובר, הביעה רולינג את תמיכתה במדינת ישראל. היא שיתפה במדיה החברתית שלה ב־𝕏 כתבה על רצח אכזרי של תינוקות יהודים וישראלים מעוטף עזה, ועל כך כתבה: "עכשיו נראה את אלו שהצדיקו אונס, רצח ועינויים מצדיקים גם את זה". עוד שיתפה ב־𝕏 את תמונתה של נויה דן, ילדה ישראלית על הרצף האוטיסטי שנרצחה על-ידי ארגוני טרור פלסטינים והעריצה את ספריה. "חטיפת ילדים זה מעשה נתעב ובלתי מוצדק לחלוטין", הזדעקה רולינג. גופותיהן של נויה דן וסבתהּ אותרו ב־19 באוקטובר 2023 סמוך לגדר הגבול בין ישראל לרצועת עזה. בתגובה לידיעה כתבה רולינג: "אין לי מילים".
פעילות חברתית ופוליטית > יחסה לטרנסג'נדרים

רולינג מרבה להתבטא ברשת החברתית טוויטר בנושאים שונים הקשורים לפעילותה החברתית ולעמדותיה הפוליטיות. במספר הזדמנויות בשנים 2017–2019 סימנה "אהבתי" וצייצה מחדש מספר ציוצים שזוהו עם חשבונות של פעילות פמיניסטיות אנטי-טרנסיות. על פעולות אלו ספגה ביקורת חריפות ברשתות החברתיות, ובתגובה הדוברת שלה טענה כי פעולות אלו נעשו בטעות. בדצמבר 2019 פרסמה רולינג ציוץ תמיכה במאיה פורסטטר, שפוטרה מעבודתה בעקבות סדרה של התבטאויות טרנספוביות בטוויטר. ציוץ זה הוביל לסערה ברשתות החברתיות.
ביוני 2020 פרסמה ציוץ שמבקר כותרת של כתבה שבה נכתב "אנשים עם וסת", בטענה שניסוח זה מוחק נשים. ציוץ זה הוביל לסערה נוספת הן ברשתות החברתיות והן לתגובות נגד דבריה של רולינג מצד הליגה ההומו-לסבית נגד השמצה ופרויקט טרוור. ב-10 ביוני 2020, בעקבות התגובות, פרסמה רולינג באתר הבית שלה מכתב פתוח בו היא דחתה את כל האשמות בטרנספוביה נגדה. היא הסבירה את גישתה לנושא ואת ההתעניינות הרבה שלה בו, שנובעות מסיבות מקצועיות ואישיות גם יחד. מאמר זה, פרסומיה הנוספים ברשת החברתית וספרה "דם חם" בו מוצג גבר בבגדי נשים ממשיכים להיות מוקד לתגובות בעד ונגד.
ב-2024 הוציאה רולינג ספר מאמרים בשם "The Women Who Wouldn’t Wheehst" ("הנשים שלא שתקו"). בראיונות טענה כי היא עומדת מאחורי טענותיה שמין ביולוגי הוא מושג אמיתי. היא טענה כי יש לה אמפתיה כלפי טרנסים וטרנסיות ולכן הניסיון להציגה כטרנסופובית הוא מגוחך. בהמשך אותה שנה התבטאה נגד המתאגרפת האלג'יראית  אימאן ח'ליף וכינתה אותה "גבר שמוגן על ידי ארגון ספורט מיזוגני שנהנה לראות אישה שסופגת אגרופים בראשה וששאיפות חייה נופצו". בסוף אותה שנה התבטאה ברשת 𝕏 נגד אחד ממבקריה כשפרסמה "אין ילדים טרנסג'נדרים. אף ילד לא 'נולד בגוף הלא נכון'. יש רק מבוגרים כמוך, המוכנים להקריב את בריאותם של קטינים כדי לחזק את אמונתך באידאולוגיה שתגרום בסופו של דבר לנזק רב יותר מניתוחים לכריתת אונה ותסמונת זיכרון שווא גם יחד".
פעילות חברתית ופוליטית > פילנתרופיה למען ילדים

בהיותה בעברה אם חד-הורית, רולינג משמשת כיום נשיאת ארגון צדקה המטפל במשפחות חד-הוריות, לאחר שהפכה לנציגה הראשונה שלהם בשנת 2000. רולינג שיתפה פעולה עם שרה בראון, רעייתו של ראש ממשלת בריטניה לשעבר, גורדון בראון, כדי לכתוב ספר המכיל סיפורי ילדים, במטרה לסייע למשפחות שכאלו.
בשנת 2001 ביקש קרן הצדקה "Comic Relief" משלוש הסופרות הבריטיות הנמכרות ביותר – מחברת ספרי הבישול ומגישת הטלוויזיה דיליה סמית', יוצרת סדרת ספרי "ברידג'ט ג'ונס" הלן פילדינג, והסופרת רולינג – להוציא לאור חוברות הקשורות ליצירותיהם המפורסמות ביותר. שתי החוברות של רולינג: "חיות הפלא והיכן למצוא אותן" ו"קווידיץ' בראי הדורות", עוצבו כהעתקים של ספרי לימוד בדיוניים מספריית הוגוורטס. מאז שנמכרו במרץ 2001, גייסו הספרים 15.7 מיליון ליש"ט לקרן. 10.8 מיליון ליש"ט שגייסו מחוץ לבריטניה הועברו לקרן בינלאומית חדשה לילדים ולצעירים במשבר. הקרן מעניקה גם לארגונים המסייעים לילדים, למשפחות חד-הוריות ולמחקר טרשת נפוצה.
חיים אישיים

ב-26 בדצמבר 2001 נישאה רולינג בשנית לד"ר ניל מייקל מארי, רופא מרדים במקצועו שאותו הכירה דרך מכרים משותפים. הם הורים לשני ילדים משותפים: בן שנולד ב-2003 ובת שנולדה ב-2005, שלה הקדישה רולינג את הספר "הארי פוטר והנסיך חצוי-הדם". המשפחה מתגוררת בעיר אדינבורו שבסקוטלנד. לרולינג יש בית נוסף גם בלונדון, אנגליה.
רולינג גדלה והתחנכה כנוצרייה-אנגליקנית. בעת שכתבה את ספריה הראשונים, הייתה חלק מכנסייה סקוטית-פרסביטריאנית, שבה אף נטבלה בתה הצעירה. ב-2012 הצהירה שהיא חברה בכנסייה האפיסקופלית הסקוטית.
ספרים > סדרת "הארי פוטר"

הארי פוטר ואבן החכמים (1997. תרגום גילי בר-הלל, 1998) (הספר בקטלוג ULI)
הארי פוטר וחדר הסודות (1998. תרגום גילי בר-הלל, 1999)
הארי פוטר והאסיר מאזקבאן (1999. תרגום גילי בר-הלל, 2000)
הארי פוטר וגביע האש (2000. תרגום גילי בר-הלל, 2001)
הארי פוטר ומסדר עוף החול (2003. תרגום גילי בר-הלל, 2003)
הארי פוטר והנסיך חצוי-הדם (2005. תרגום גילי בר-הלל, 2005)
הארי פוטר ואוצרות המוות (2007. תרגום גילי בר-הלל, 2007)
ספרים > סדרת "הארי פוטר" > ספרים נלווים

חיות הפלא והיכן למצוא אותן (2001. תרגום גילי בר-הלל, 2003)
קווידיץ' בראי הדורות (2001. תרגום גילי בר-הלל, 2003)
מעשיות בידל הפייטן (2008. תרגום גילי בר-הלל, 2009)
הארי פוטר והילד המקולל (2016. תרגום גילי בר-הלל, 2016)
סיפורים קצרים מהוגוורטס: כוח, פוליטיקה, ורוחות רפאים מטרידות (2016)
סיפורים קצרים מהוגוורטס: גבורה, מצוקה, ותחביבים מסוכנים (2016)
הוגוורטס: מדריך לא אמין ולא מושלם (2016)
חיות הפלא והיכן למצוא אותן - התסריט המקורי (2016. תרגום גילי בר-הלל, 2017)
חיות הפלא: הפשעים של גרינדלוולד - התסריט המקורי (2018. תרגום גילי בר-הלל, 2019)
חיות הפלא: הסודות של דמבלדור - התסריט המקורי (2022. תרגום אמיר צוקרמן, 2023)
ספרים > סדרת "הארי פוטר" > סיפורים קצרים

הארי פוטר - פריקוול (2008)
צבא דמבלדור מתאחד באליפות העולם בקווידיץ' (2014)
ספרים > סדרת "קורמורן סטרייק"

פורסמה תחת שם העט רוברט גלבריית'.
קריאת הקוקייה, 2013 (תרגם: אמיר צוקרמן, 2014)
תולעת משי, 2014 (תרגם: אמיר צוקרמן, 2015)
דרך הרשע, 2015 (תרגם: אמיר צוקרמן, 2017)
לבן קטלני, 2018 (תרגם: אמיר צוקרמן, 2020)
דם חם, 2020 (תרגם: אמיר צוקרמן, 2022)
לב שחור כמו דיו, 2022 (תרגם: אמיר צוקרמן, 2024)
The Running Grave פורסם 2023, טרם תורגם.
חמשת הספרים הראשונים בסדרה עובדו לסדרת טלוויזיה בשם "סטרייק".
ספרים > ספרים אחרים

כיסא פנוי, 2012 (תרגם: אסף גברון, 2013)
ג'ק וחזיר חג המולד, 2021.
ספרים > סיפורים קצרים

האיקבוג, 2020 - סיפור בהמשכים שפורסם באינטרנט בזמן מגפת הקורונה.
לקריאה נוספת

שון סמית, ג'יי. קיי. רולינג: הביוגרפיה, ידיעות אחרונות - ספרי חמד, 2002
ברכה פולד

ערך זה עוסק בלוחמת בפלמ"ח. אם התכוונתם למשמעות אחרת, ראו .
| --- | --- |

ברכה פולד, 1944–1945
 לידה:  26 בדצמבר 1927 ברלין, גרמניה
 נהרגה:  25 במרץ 1946 (בגיל 18) ארץ ישראל
 מקום קבורה:  בית הקברות נחלת יצחק 
 תאריך עלייה:  1939
 מדינה:  פלשתינה (א"י) 
 כינוי:  "ברברה", "בבס"
 השתייכות:   פלמ"ח
 תקופת הפעילות:  1944–1946 (כשנתיים)
 תפקידים בשירות
 מ"כית
 פעולות ומבצעים
 ליל וינגייט
 הנצחה
 אוניית מעפילים, רחובות בתל אביב וקריית אתא, שכונה בקריית אונו, ימי עיון
 
ברכה פולד
ברכה פולד, 1946
פלוגה ח' של הפלמ"ח. בנוסף לברכה פולד, ניתן לראות בתמונה בין היתר את גדעון "ג'וני" פלאי, נחום אריאלי ושלמה גזית [דרושה הבהרה]
לוחית זיכרון לברכה פולד ול"ליל וינגייט" בתל אביב
לוחית זיכרון לברכה פולד בתל אביב
ברכה (ברברה) פוּלד (26 בדצמבר 1927, ברלין – 24 במרץ 1946, תל אביב) הייתה לוחמת ומפקדת בפלמ"ח, שנהרגה בליל וינגייט מאש הצבא הבריטי. מותהּ הפך לסמל במאבק תנועת המרי העברי נגד שלטון המנדט וגזירות הספר הלבן, בעניין הגבלת העלייה של יהודים לארץ ישראל. בשל כך, נקראה על שמהּ אוניית המעפילים "ברכה פולד".
נעורים

ברברה (בארבל) פוּלד נולדה בברלין, בת שנייה למשפחה מתבוללת ואמידה. אביה, לותר פולד, היה קצין בחיל התותחנים הגרמני, במלחמת העולם הראשונה. לבתו קרא ברברה על שם ברברה הקדושה, הקדושה הפטרונית של הארטילריה. ברברה הייתה ממשפחת הפרופ' גאורג צונדק.
ברברה הצטיינה בלימודים ובספורט. היא למדה לקרוא בעצמה, מתוך מחברותיה של אחותהּ הגדולה הנלורה (ילידת 1924). הנלורה למדה בבית ספר גרמני, ובארבל למדה בבית ספר יהודי לפי החלטת אמה לוטה. עם עליית הנאצים לשלטון ב-1933 החלה המשפחה לסבול מהתנכלויות אנטישמיות. המשפחה החליטה לשלוח את הנלורה לאחיה של לוטה בניו ג'רזי. לוטה התלוותה להנלורה לארצות הברית, וחזרה דרך לונדון.
"ליל הבדולח" (9 בנובמבר 1938) גרם לאביה של פולד לאבד את אמונו בגרמניה, וכתוצאה מכך שלח יד בנפשו. לברברה סיפרו שהוא נפטר בבית חולים מהתקף לב. באותהּ עת הייתה לוטה, האם, בלונדון בדרכה חזרה לגרמניה. בעזרת ידיד משפחה הוברחה ברברה ללונדון. לוטה השיגה לעצמה סרטיפיקט, ועלתה לארץ ישראל. ברברה נשארה באנגליה, והחלה ללמוד בפנימייה ליד לונדון. כעבור חודשים אחדים עלתה לארץ לבדה, והתאחדה עם אמה. הן התגוררו בתל אביב, וברברה החלה ללמוד בגימנסיה "בלפור", ושינתה את שמה לברכה. תוך זמן קצר שלטה פולד בשפה העברית אולם המשיכה לדבר גרמנית עם אמה, סבתה ובני משפחת צונדק.
בארץ ישראל

גם בארץ ישראל הצטיינה בלימודים והשתלבה בחברה. היא הייתה חברה בתנועת "הצופים" ובתנועת "הבונים דרור". כמו רבים מחבריה הצטרפה לארגון "ההגנה", ושירתה כקשרית.
לאחר סיום לימודיה בתיכון, בקיץ 1944 הצטרפה לפלמ"ח, ושרתה בפלוגה ח', ששהתה בקיבוץ קריית ענבים. זאת על אף שבאזני חבריה הביעה את רצונהּ לצאת לארצות הברית ללמוד רפואה עם סיום הלימודים.
בקיבוץ הכירה את גדעון (ג'וני) פלאי, והשניים התאהבו. פלאי נתפס על ידי הבריטים בדרכו לבית הערבה נושא נשק שלא ברישיון, ונידון לשבע שנות מאסר. בזמן מאסרו התקיים בינו ובין ברכה קשר מכתבים וביקורים בבית הסוהר, במגרש הרוסים בירושלים. פלאי נהרג שנתיים אחריה בקרב הקסטל בתש"ח.
בתקופת מאסרו של פלאי, יצאה ברכה לקורס מ"כים בג'וערה, הייתה בין הנשים היחידות בקורס וסיימה כמצטיינת הקורס. לאחר סיום הקורס הועברה לפלוגה ה' של הפלמ"ח, בקיבוץ משמר השרון.
מותה

בליל 24 במרץ 1946, השתתפה כמפקדת חוליה ב"ליל וינגייט" – מבצע משולב של פלמ"ח וחי"ש. המבצע נועד להפגין נוכחות בתל אביב, לשבש את פעילות הצבא הבריטי ולאפשר להוריד את מעפילי הספינה "אורד וינגייט", בחוף תל אביב. חברי החוליה של ברכה התבצרו בבית ברחוב מרמורק. משוריין בריטי שסייר סביב שרונה ("הקריה") הבחין בפעילות החשודה באזור, וכשהתקרב פתחה עליו באש חוליית ההגנה בפיקודה של ברכה. כוח בריטי מן המחנה הסמוך נזעק לעזרת המשוריין. בחילופי האש נורתה ברכה פולד ממקלע הברן של המשוריין. היא נפצעה אנושות, ונלקחה על ידי הבריטים לחקירה במשטרת יפו, רק לאחר החקירה נלקחה לבית החולים הממשלתי, בו נפטרה מפצעיה לאחר זמן קצר. גרסאות מסוימות טוענות כי ברכה פולד נורתה לאחר שנכנעה.
פולד הובאה למנוחות למחרת, בחלקת ה"הגנה" של בית הקברות נחלת יצחק. הלווייתה הפכה להפגנת מחאה ענקית נגד מדיניות הבריטים להגבלת העלייה לארץ ישראל.
כדי למנוע עריכת "לוויה ברוב-עם", ניסתה המשטרה הבריטית לקבור אותה בחשאי. אולם כשנודע הדבר במטה "ההגנה", הופצה השמועה בין תושבי תל אביב וקהל של אלפים כבר נאסף בבית העלמין, עוד בטרם הגיע הארון עם גופתה, בלווית אנשי המשטרה ומשפחתה.
ברכה פולד הייתה לוחמת הפלמ"ח הראשונה שנהרגה בארץ ישראל (קדמו לה לוחמות היישוב חנה סנש וחביבה רייק שצנחו באירופה ב-1944).